ROZHODNUTIE KOMISIE
zo 17. decembra 2008,
ktorým sa mení a dopĺňa rozhodnutie 2007/589/ES, pokiaľ ide o usmernenia o monitorovaní a predkladaní správ o emisiách oxidu dusného
[oznámené pod číslom K(2008) 8040]
(Text s významom pre EHP)
(2009/73/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Európskeho parlamentu a Rady 2003/87/ES z 13. októbra 2003 o vytvorení systému obchodovania s emisnými kvótami skleníkových plynov v Spoločenstve, ktorou sa mení a dopĺňa smernica Rady 96/61/ES (1), a najmä na jej článok 14 ods. 1 a článok 24 ods. 3,
keďže:
(1)
Úplné, konzistentné, transparentné a presné monitorovanie emisií oxidu dusného (N2O) a podávanie správ o týchto emisiách v zmysle usmernení ustanovených v tomto rozhodnutí je nevyhnutné na fungovanie systému obchodovania s emisnými kvótami skleníkových plynov (EÚ ETS) ustanoveného smernicou 2003/87/ES v súvislosti so zariadeniami, ktoré sú podľa článku 24 uvedenej smernice na základe ich emisií N2O zahrnuté do EÚ ETS.
(2)
Usmernenia o monitorovaní a podávaní správ stanovené v rozhodnutí Komisie 2007/589/ES z 18. júla 2007, ktorým sa zavádzajú usmernenia o monitorovaní a predkladaní správ o emisiách skleníkových plynov podľa smernice Európskeho parlamentu a Rady 2003/87/ES (2), sa nevzťahujú na emisie N2O.
(3)
Holandsko požiadalo o zahrnutie emisií N2O zo závodov na výrobu kyseliny dusičnej do EÚ ETS na obdobie rokov 2008 - 2012.
(4)
Preto by sa mali doplniť špecifické usmernenia na určovanie emisií N2O prostredníctvom systému kontinuálneho merania emisií.
(5)
Potenciál globálneho otepľovania (global warming potential, GWP) 1 tony emisií N2O počas obdobia rokov 2008 - 2012 by mal zodpovedať 310 tonám oxidu uhličitého, čo je hodnota uvedená v druhej hodnotiacej správe medzivládneho panelu o klimatických zmenách (hodnota GWP IPCC 1995). Táto hodnota by sa mala používať v záujme zachovania absolútnej konzistencie medzi správami zo zariadení a správami o vnútroštátnych inventároch emisií, ktoré členské štáty podávajú podľa Rámcového dohovoru Organizácie Spojených národov o zmene klímy (UNFCCC) a Kjótskeho protokolu.
(6)
Rozhodnutie 2007/589/ES by sa preto malo zodpovedajúcim spôsobom zmeniť a doplniť.
(7)
Opatrenia stanovené v tomto rozhodnutí sú v súlade so stanoviskom Výboru pre zmenu klímy,
PRIJALA TOTO ROZHODNUTIE:
Článok 1
Zmeny a doplnenia rozhodnutia 2007/589/ES
Rozhodnutie 2007/589/ES sa mení a dopĺňa takto:
1.
V článku 1 sa prvý odsek nahrádza takto:
„Usmernenia o monitorovaní emisií skleníkových plynov z činností uvedených v prílohe I k smernici 2003/87/ES a z činností uvedených v článku 24 ods. 1 uvedenej smernice, ako aj o podávaní správ o týchto emisiách sú ustanovené v prílohách k tomuto rozhodnutiu.“
2.
Do zoznamu príloh sa dopĺňa tento text:
„Príloha XIII:
Špecifické usmernenia pre jednotlivé činnosti na určovanie emisií oxidu dusného (N2O) z výroby kyseliny dusičnej, kyseliny adipovej, ε-kaprolaktámu, etándiálu a kyseliny 2-oxoetánovej“.
3.
Príloha I sa mení a dopĺňa v zmysle časti A prílohy k tomuto rozhodnutiu.
4.
Dopĺňa sa príloha XIII v zmysle časti B prílohy k tomuto rozhodnutiu.
Článok 2
Uplatňovanie
Toto rozhodnutie sa uplatňuje od 1. januára 2008.
Článok 3
Adresáti
Toto rozhodnutie je určené členským štátom.
V Bruseli 17. decembra 2008